Správa o činnosti DHZ Košolná za rok 2017

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2017 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2018 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3000 euro. Väčšia časť štátnych dotácií (1960 euro + 600 euro rozpočet OÚ) bola v tomto roku použitá na opravu čerpadla v hasičskom aute. Za zvyšných 1040 euro bol nákup profesionálnej - zásahovej výstroje a materiálu. Zakúpili sme 3 kusy pracovných odevov UBO, 2 kusy zásahových topánok, tričká, šiltovky, baterky na prilby, reflexné vesty a 30 m lano.
· Prezentácia - Nakúpená výstroj z dotácií MVSR
· fotografie novej techniky a výstroje

Začiatkom roka minister vnútra SR pán Kaliňák odprezentoval ďalšiu formu podpory dobrovoľným hasičom v rámci projektu plošného rozmiestnenia síl a prostriedkov. Ide o poskytnutie hasičskej techniky a dotácií na prestavbu a modernizáciu hasičských zbrojníc. O možnosti získať novú hasičskú techniku a dotácie na modernizáciu hasičskej zbrojnice sme informovali starostu a poslancov obecného zastupiteľstva. S ich súhlasom sme podali žiadosť o pridelenie nového hasičského auta, žiadosť o pridelenie protipovodňového vozíka a taktiež máme rozpracované veci ohľadom prestavby hasičskej zbrojnice. Máme vypracovanú kompletnú projektovú dokumentáciu a rozpočet. Pokiaľ dostaneme súhlas starostu na zaslanie žiadosti o štátne dotácie urobíme tak pri nasledujúcej výzve ministerstva vnútra.
b. Školenia členov DHZ Košolná

Odborné školenia členov DHZ zabezpečujú akcieschopnosť zásahového tímu. Školenia členov prebiehajú v súlade s Plánom plošného rozmiestnenia síl a prostriedkov pre danú kategóriu. Každá kategória má stanovenú úroveň akcieschopnosti zásahového tímu, kde je popri požadovanej technike a výstroji stanovený i počet odborne vyškolených hasičov, strojníkov, vodičov, veliteľov.
V tomto roku absolvovali naši členovia Školenie členov preventívnych hliadok. 

V budúcom roku by sme chceli rozšíriť počet členov zásahového tímu a poslať 3 členov na školenie Základná príprava, ktoré umožní členom DHZ zúčastňovať sa zásahov a obsluhovať  hasičskú techniku. V rámci zvyšovania odbornosti našich členov chceme poslať 2 členov na Školenie strojníkov. Platnosť školení a kurzov je zvyčajne 5 rokov. Pred uplynutím tejto doby je potrebné opakované – cyklické školenie pre udržanie danej odbornej spôsobilosti jednotlivých členov. V rámci cyklických školení absolvuje veliteľ DHZ Košolná v budúcom roku Školenie veliteľov DHZ. 
c. Taktické cvičenia a IMZ
V roku 2017 sme absolvovali dve miestne TC, dve Okrskové TC, jedno Okresné taktické cvičenie a dve Inštruktážno metodické zamestnania. 
Miestne jarné TC bolo zamerané na prácu s PPS. Pri cvičení boli použité obidve zásahové PPS, PPS 1200 i PPS 1500 a prenosné benzínové čerpadlo. Účelom cvičenia bola práca s PPS jednotlivo i preskúšanie a koordinácia práce strojníkov pri využití oboch PPS súčasne v rámci simulácie diaľkovej dopravy vody. Prenosné benzínové čerpadlo bolo použité ako náhradné čerpadlo pri čerpaní vody z hasičského auta počas poruchy čerpadla na hasičskom aute. 
Okrskové TC v Lošonci bolo zamerané na hasenie lesného požiaru s využitím miestneho vodného zdroja – jazierka. Tri DHZ hasili požiar pomocou hasičských áut a tri DHZ využívali na hasenie požiaru jazierko a PPS. 
Témou druhého miestneho TC bolo hasenie požiaru na poli. Simulovaný požiar bol hasený za pomoci CAS a plávajúceho čerpadla. Plávajúce čerpadlo bolo využité na hasenie požiaru v blízkosti vodného zdroja – potoka ako aj na dopĺňanie vody do CAS. 

Jesenné Okrskové TC sa konalo na Borovej. Témou cvičenia bolo hasenie požiaru hospodárskej budovy dvomi CAS a ich kombinované zásobovanie vodou – kyvadlovou dopravou a diaľkovou dopravou vody. DHZ boli volané k simulovanému požiaru postupne. Na hasenie hospodárskej budovy boli použité dve CAS Iveco Daily, jedna CAS 25, ktorá ich zásobovala vodou a tri DHZ vytvorili diaľkovú dopravu vody zo studne na požiarovisko.
OR HaZZ Trnava pripravilo spoločné cvičenie DHZ s hasičmi z HaZZ Trnava. Cieľom cvičenia bola spolupráca profesionálnych a dobrovoľných hasičov pri hasení požiaru strechy Smolenického zámku. Zraz hasičov bol pri železničnej stanici Smolenice. Po ohlásení požiaru boli postupne volané hasičské jednotky k požiaru, kde im boli následne pridelené úlohy. V rámci cvičenia bola vytvorená kyvadlová doprava vody z priehrady Horné Orešany, bolo vytvorené umelé jazierko pod zámkom a diaľková doprava vody z umelého jazierka k požiaru na zámku. 
Popri taktických cvičeniach sme sa zúčastnili na dvoch okrskových Inštruktážno metodických zamestnaniach, ktoré sa konali v Košolnej a Dlhej. 
· fotografie z cvičení
2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V rámci prevencie naši členovia absolvovali školenie členov preventívnych hliadok za účelom vykonania preventívnych prehliadok v obci. V roku 2017 sme vykonali preventívne prehliadky v budovách s popisným číslom 1 až 60. Ďalej sme v rámci prevencie zabezpečili odvysielanie rozhlasových relácií a oznamov o zvýšenom požiarnom riziku a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
V roku 2017 DHZ Košolná zasahoval pri piatich požiaroch: 
1) Február – Košolná, výbuch plynu v rodinnom dome. Pomáhali sme hasičom z HaZZ Trnava pri odstraňovaní trosiek a asistovali sme pri hľadaní a vyslobodzovaní zavaleného majiteľa domu.

2) Marec – Dolné Orešany, požiar samostatne stojacej budovy v záhrade rodinného domu. Výjazd bol na základe výzvy HaZZ Trnava. Pomáhali sme hasičom z HaZZ Trnava so strhávaním slamenej strechy a dohášaním tlejúcich zvyškov. Okrem DHZ Košolná sa zásahu zúčastnil aj DHZ Horné Orešany.

3) Júl – Dlhá, požiar poľa – strniska v blízkosti poľa s obilím. Výjazd bol na základe výzvy HaZZ Trnava. Po príchode k požiaru bol už požiar pod kontrolou. Po odchode HaZZ Trnava sme kontrolovali požiarovisko a dohášali tlejúce zvyšky. 

4) Júl – Dolné Orešany, požiar trávnatého porastu v blízkosti poľa s obilím. Výjazd bol na základe vlastného spozorovania a následnej výzvy HaZZ Trnava. K požiaru sme prišli prví. Na hasenie sme nasadili dva prúdy C. Ako prvé sme uhasili oheň v blízkosti poľa s obilím a následne sme postupovali smerom do hĺbky trávnatého porastu. Požiar sme dostali pod kontrolu a uhasili sme ho. Po príchode HaZZ Trnava sme spoločne dohasili tlejúce zvyšky.

5) August – Košolná, požiar poľa – strniska. Výjazd na základe vlastného spozorovania a ohlásenia požiaru od občanov obce. K požiaru sme prišli prví. Na hasenie sme použili jeden prúd s vysokým tlakom. Požiar sme nahlásili na dispečing HaZZ Trnava, pomoc zo strany HaZZ nebola potrebná.
· fotografie zo zásahov
3) Práca s mládežou, hasičský šport

a. hasičský šport
V roku 2017 reprezentovalo našu organizáciu v hasičskom športe jedno súťažné družstvo mužov. Úlohu súťažného družstva prevzali členovia zásahového tímu, ktorí tvoria základ nášho súťažného družstva. 

V tomto roku sa súťažné družstvo mužov zúčastnilo dvoch súťaží. V obidvoch prípadoch išlo o oficiálne súťaže organizované ÚO DPO Trnava. Na obvodovom kole v Bíňovciach sme sa umiestnili na druhom mieste čo nám zabezpečilo postup na okresné kolo. Na okresnom kole v Zelenči sme sa umiestnili na 9 mieste. Na pohárových súťažiach sme sa v tomto roku so súťažným družstvom mužov nezúčastňovali. Taktiež sme nerobili pohárovú súťaž u nás v Košolnej. Vzhľadom na to, že súťažné družstvo tvoria ľudia, ktorí zároveň organizujú súťaž rozhodli sme sa súťaž tento rok nerobiť. Nechcem aby bolo organizovanie hasičských akcií len o povinnostiach. Sme dobrovoľná organizácia a zvládneme urobiť toľko aktivít a akcií koľko máme zdrojov. Zdrojmi nemyslím len financie, ale hlavne ľudí. Všetko stojí a padá na ľuďoch, ich záujme, nadšení a ochote niečo nezištne urobiť pre organizáciu, či obec. Verím, že prerušenie dlhoročnej tradície v organizovaní domácej pohárovej súťaže bolo len jedno rázovou záležitosťou a v roku 2018 sa opäť súťažne predstavíme na domácej pôde.
Najväčšou výzvou v tomto roku bolo založenie mládežníckeho družstva. Vízia bola jasná – doplniť členskú základňu, vytvoriť nové súťažné družstvo a do budúcna pripraviť plnohodnotných členov DHZ Košolná. Keďže naša školopovinná mládež navštevuje školu v Suchej nad Parnou oslovili sme pani riaditeľku so žiadosťou o možnosť prezentácie DHZ Košolná priamo v škole. Prezentáciu sme urobili v marci a v apríli sme založili družstvo mladých hasičov v počte 11 členov. Základ mládežníckeho družstva tvoria chlapci, ktorí poznajú našu prácu a naše akcie v rámci obce. Chlapcom bol vysvetlený priebeh ich prvej sezóny, bol vytvorený tréningový plán a zapájali sme ich aj do ďalších aktivít. Základom boli pravidelné tréningy, a ich prvá účasť na pohárových súťažiach. S družstvom mladých hasičov sme sa zúčastnili na dvoch pohárových súťažiach. Na obidvoch súťažiach štartovali medzi mužmi aj napriek tomu, že ešte nemajú ani vek dorastencov. Vo výsledkoch sa v prvých štartoch a mladom veku nemôžeme porovnávať so zabehnutými súťažnými družstvami mužov, ale na obidvoch súťažiach bolo vystúpenie našich chlapcov ocenené potleskom. Po ukončení súťažnej sezóny sme pre chlapcov v spolupráci s miestnym fitnes klubom Kroton pripravili pokračovanie pravidelných tréningov formou zimnej kondičnej prípravy v miestnom fitnes klube, ktorá potrvá až do marca budúceho roka. Kondičný tréningový plán pre nás pripravil a tréningy vedie pán Činčura. Naše tréningy a vystúpenia na pohárových súťažiach prilákali ďalších chlapcov do tímu. Aktuálne má súťažné družstvo mladých hasičov 13 členov – 8 chlapcov z Košolnej, 3 z Dolných Orešian a 2 zo Suchej. Chlapci sa okrem tréningov a súťaží zapojili aj do ďalších aktivít ako brigády, taktické cvičenie, pomoc pri akcii Hasiči deťom, kde popri exhibičnom vystúpení ukážke požiarneho útoku pomáhali aj pri zabezpečení priebehu celej akcie. Družstvo mladých hasičov bolo našou najväčšou tohto ročnou výzvou a zároveň musím konštatovať aj najväčšou radosťou a prínosom. 
· fotografie zo súťaží
b. práca s mládežou
Práca s mládežou v našej obci popri možnosti priblížiť deťom prácu dobrovoľných hasičov a hasičský šport nám priniesla prvé ovocie – družstvo mladých hasičov. Akcie venované deťom sme robili aj v uplynulom roku a vzhľadom na veľký záujem o ne v tom budeme aj naďalej pokračovať. Každý rok sa snažíme pripraviť pre deti atraktívnejší program a ponúknuť nové zážitky.
„Hasiči v škôlke“ –  tretí ročník venovaný najmenším deťom. Priamo na školskom dvore sme otvorili deň so škôlkarmi ukážkou požiarneho zásahu, následne si deti vyskúšali hasičskú techniku. Pokračovali sme ukážkou požiarneho útoku a tématickými súťažnými disciplínami pre deti. Po ukončení disciplín boli vyhlásení víťazi v kategórii chlapcov a dievčat. Všetci škôlkari dostali hasičské tričká. Škôlkari sa na deň strávený s hasičmi opäť veľmi dobre pripravili, vyrobili nám plagáty a darovali tortu. Na záver akcie absolvovali škôlkari vyhliadkovú jazdu na hasičskom aute po Košolnej. 
„Hasiči deťom“ – štvrtý ročník akcie pre deti. Akcia sa konala na miestnom ihrisku a okrem tradičných hasičských disciplín a súťaží boli pre deti pripravené nové zaujímavosti. Prvý krát sa na našej akcii zúčastnili hasiči z HaZZ Trnava so svojou technikou. Deti potešili najmä jazdou na hasičskej štvorkolke. Veľký záujem bol aj o stanovisko lukostreľby kde si deti vyskúšali streľbu z olympijských lukov na terč. Voľný čas medzi súťažami deti trávili v dvoch skákacích hradoch. Za absolvovanie pripravených disciplín deti získali darček podľa vlastného výberu a balíček sladkostí. Vyvrcholením hasičských ukážok bolo exhibičné vystúpenie mladých hasičov, ktorí predviedli dva požiarne útoky. Najväčším lákadlom pre deti bola súťažná disciplína. Deti súťažili v šiestich kategóriách a víťaz každej kategórie získal trofej a diplom. Pre všetky deti bola pripravená zmrzlina a opekačka.

· fotografie z uvedených akcií
4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku pre občanov v obci tri akcie – ples a už spomínané akcie pre deti. V budúcom roku budeme pokračovať v týchto akciách a dúfam, že opäť bude i domáca hasičská súťaž. 
Okrem akcií v obci sme sa zúčastnili aj na spoločenských akciách susedných DHZ. V roku 2017 si pripomenuli založenie DHZ v obciach Lošonec, Borová a Dlhá.
b. verejnoprospešné práce

V oblasti verejnoprospešných prác sme v tomto roku na požiadanie občanov a starostu obce vykonali 6 akcií:

· január – zásobovanie vodou obyvateľov časti Podbor, počas mrazov mali problém s vodovodnou sieťou
· marec – čistenie a umývanie autobusovej zastávky a cesty pri bytovkách od nánosov blata

· jún – pomoc pri zatopenej pivnici v Hostinci u Božky

· jún – polievanie novovysadených stromčekov pri ceste od ihriska po Podbor

· august – umývanie ciest – čistenie výtlkov pred opravou cesty od ihriska po Podbor

· august – prečistenie závlahového systému na ihrisku v Dolných Orešanoch

5) Starostlivosť o techniku a pridelené priestory
a. technika
V oblasti starostlivosti o techniku sme v tomto roku riešili najmä hasičské auto. V marci počas čistenia zastávky sme zistili, že nefunguje čerpadlo. Odstránenie poruchy trvalo do júna. Tri mesiace sme nemali zásahu schopné hasičské auto. Stav bol nahlásený aj na HaZZ Trnava. Odstránenie poruchy trvalo tri mesiace kvôli zabezpečeniu financovania opravy (oprava stála 2650 euro) a nájdeniu firiem, ktoré sú schopné urobiť opravu. Demontáž čerpadla bola urobená v servise v Trnave, čerpadlo sme následne zaniesli do firmy THT Slovensko do Bratislavy, kde posúdili stav čerpadla, navrhli spôsob opravy a pripravili cenovú ponuku. Oprava čerpadla vrátane montáže do auta bola robená firmou THT Slovensko v Bratislave. 
Na Okresnom taktickom cvičení v Smoleniciach sa pokazili smerovky. Opravu smeroviek sme urobili v spolupráci s Lacom Hrdličkom, ktorého môžeme vzhľadom na početnosť opráv robených pre DHZ Košolná volať našim dvorným mechanikom. Patrí mu za to veľká vďaka. Zakúpili sme pokazený diel a všetky typy poistiek.

Popri hasičskom aute sme riešili výmenu zlomeného elektrického kábla na veľkom elektrickom kalovom čerpadle. Vzhľadom na potrebu zachovať vode odolné prevedenie čerpadla bola oprava urobená externe v Trnave.
Ostatnej technike bola venovaná bežná starostlivosť. Bolo urobené čistenie a premazanie PPS, výmena chladiacich kvapalín a zazimovanie.

b. pridelené priestory
V pridelených priestoroch sme v uplynulom roku riešili jednu opravu a to opravu rozvodov vody a výmenu ohrievača vody v Klubovni hasičov.

Ďalej sme sa na základe ponuky štátnych dotácií venovali návrhu prestavby hasičskej zbrojnice a príprave projektovej dokumentácie. Ak by bola prestavba hasičskej zbrojnice zrealizovaná mali by sme v obci jedinú budovu – kompletnú základňu pod jednou strechou. V rámci projektu by vznikla druhá garáž pre auto, školiaca miestnosť, kuchynka a WC. Existujúca šatňa by zostala zachovaná v aktuálnom stave. Súčasnú Klubovňu hasičov – budovu starej školy by bolo možné vrátiť obci.
· Výkres plánovanej prestavby hasičskej zbrojnice
6) Členská základňa
Počet členov:
37
Muži:

33
Ženy:

4
Prijatí:

1
Vyradení:
0
Povýšenia:

8
Medaily:

3
Jubilanti:

70  Viskupič Jozef

40  Ševčík Peter, Jakubčík František
Záverečné zhodnotenie činnosti
Máme za sebou rok s množstvom zásahov, technických výjazdov, spoločenských udalostí, akcií pre občanov a deti. Vyriešili sme problémy s technikou, pripravili projektovú dokumentáciu na prestavbu hasičskej zbrojnice, urobili preventívne prehliadky, založili družstvo mladých hasičov. Zvládli sme toho veľa, no z plánovaných aktivít na rok 2017 sme neurobili pohárovú súťaž, brigádu za účelom získania finančných prostriedkov pre organizáciu a akciu pre členov DHZ Košolná. Popri všetkých činnostiach a aktivitách, ktoré sme absolvovali v uplynulom roku už jednoducho nezostal čas a energia. V tom, čo sme nestihli v tomto roku môžeme pokračovať v budúcom roku. 
· hlavné aktivity 2017
Na záver mi dovoľte poďakovať všetkým, ktorí sa v tomto roku aktívne podieľali na našej činnosti, či už členom nášho zboru ako aj dobrovoľníkom z radov občanov našej obce. Za všetkých spomeniem Laca Hrdličku a pána Činčuru. Za spoluprácu taktiež ďakujem organizáciám, ktoré s nami spolupracovali, prípadne umožnili výkon našich aktivít menovite FC Sparta Košolná, fitnes klubu Kroton, Materskej škôlke Košolná, Základnej škole Suchá nad Parnou, poslancom obecného zastupiteľstva a Obecnému úradu Košolná. 

veliteľ DHZ Košolná

        Ing. Ľubomír Tollarovič               

